钦定古今图书集成/理学汇编/学行典/第084卷 > 朱子大全集 > 《答李伯谏》
## 钦定古今图书集成/理学汇编/学行典/第084卷 > 朱子大全集 > 《答李伯谏》

承谕及“从事心性之本，以求变化气质之功”之说，此
意甚善。然愚意此理初无内外本末之闲，凡日用闲，
涵泳本原，酬酢事变，以至讲说辨论，考究寻绎，一动
一静，无非存心养性、变化气质之实事。学者之病，在
于为人而不为己，故见得其闲一种稍向外者皆为
外事。若实有为己之心，但于此显然处严立规程，力
加持守，日就月将，不令退转，则便是《孟子》所谓“深造
以道”者。盖其所谓深者，乃工夫积累之深，而所谓道
者，则不外乎日用显然之事也。及其真积力久，内外
如一，则心性之妙无不存，而气质之偏无不化矣。所
谓“自得之而居安资深”也。岂离外而内，恶浅而深，舍
学问思辨力行之实，而别有从事心性之妙也哉。